Bokser toets 2de keer positief | Netwerk24
15 Julie 2020 13:08
Herring sou sy titel Woensdagoggend (Suid-Afrikaanse tyd) in die MGM Grand-casino in Las Vegas teen Jonathan Oquendo van Puerto Rico verdedig het.
Herring en Oquendo sou aanvanklik in Junie teen mekaar geboks het, maar die Amerikaner is tóé positief getoets vir die koronavirus.
Jamel Herring sal maar volgende maand weer moet probeer om sy WBO-titel te verdedig. Foto: Getty Images
"Ek is toe in kwarantyn geplaas en het herstel en my dokter het gesê ek kan weer boks," het Herring aan ESPN gesê.
"Ek is toe weer op 3 Julie getoets en my toets was negatief, so hierdie nuwe uitslag (van 'n toets kort voor die geveg) was 'n totale verrassing."
Bob Arum van die promotors Top Rank het gesê Herring en Oquendo sal mekaar nou hopelik in Augustus pak.
Hy het ook gesê dat Herring teen die einde van die jaar teen die Brit Carl Frampton sal boks, mits hy met Oquendo kan afreken.
Frampton moet ook eers sy geveg in Augustus in Brittanje teen sy volgende teenstander wen.
Dis nog nie bekend teen wie Frampton gaan boks nie.
Met Herring en Oquendo se geveg van die baan, het die kollig toe Woensdagoggend op twee vroueboksers geskyn.
Mikaela Mayer het haar kans aangegryp om in die hoofgeveg van die toernooi in Las Vegas met Helen Joseph van Nigerië in 'n geveg in die afdeling vir junior liggewigte af te reken.
Mayer was maklik met punte oor tien rondes baas en Arum het haar belowe dat haar volgende geveg een vir 'n wêreldtitel sal wees.
In nog 'n geveg by dieselfde toernooi, het die middelgewig Clay Collard met 'n tegniese uitklophou in die tweede ronde oor LT Nelson geseëvier.
Daar word Donderdag nog 'n toernooi by die MGM Grand-casino gehou.
Die veergewigte Miguel Marriaga van Colombia en Mark John Yap van die Filippyne pak mekaar in die hoofgeveg. – Sportredaksie